উদ্ধার বারামতির অভিশপ্ত বিমানের ব্ল্যাক বক্স! কী রয়েছে তাতে? দেখুন

ওয়েব ডেস্ক: বারামতির বিমান দুর্ঘটনা (Baramati Plane Crash) কেড়ে নিয়েছে মহারাষ্ট্রের উপ-মুখ্যমন্ত্রী অজিত পাওয়ার (Ajit Pawar) সহ মোট ছয় জনের প্রাণ। কিন্তু কীভাবে ঘটল এই ঘটনা? সেই উত্তর পেতে আপাতত লিয়ারজেট-৪৫ (Learjet 45) বিমানের ব্ল্যাক-বক্সের (Black Box) দিকে তাকিয়ে গোটা দেশ। এবার এই নিয়ে এক নয়া বিবৃতি প্রকাশ করল কেন্দ্রীয় অসামরিক বিমান পরিবহণ মন্ত্রক (Ministry Of Civil Aviation)। বিবৃতিতে জানানো হয়েছে, দুর্ঘটনার পরই সমস্ত জরুরি প্রতিক্রিয়া ও তদন্ত প্রক্রিয়া শুরু করা হয়েছে।

অসামরিক বিমান পরিবহণ মন্ত্রকের তরফে জানানো হয়েছে, ‘বারামতির কাছে ঘটে যাওয়া মর্মান্তিক বিমান দুর্ঘটনার পর অবিলম্বে প্রয়োজনীয় তদন্তমূলক ব্যবস্থা নেওয়া হয়েছে। এই ঘটনার একটি পূর্ণাঙ্গ, স্বচ্ছ এবং সময়সীমাবদ্ধ তদন্ত নিশ্চিত করাই আমাদের সর্বোচ্চ অগ্রাধিকার।’

আরও পড়ুন: অজিত পওয়ার মৃত্যু নিছকই দুর্ঘটনা, বললেন কাকা শরদ পওয়ার

বিবৃতিতে আরও বলা হয়েছে, ২৮ জানুয়ারি দুর্ঘটনাস্থলে পৌঁছয় দিল্লির এয়ারক্রাফ্ট অ্যাক্সিডেন্ট ইনভেস্টিগেশন ব্যুরোর (Aircraft Accident Investigation Bureau) তিন সদস্যের একটি দল এবং মুম্বই আঞ্চলিক দফতর থেকে ডিরেক্টরেট জেনারেল অব সিভিল অ্যাভিয়েশনের (Directorate General Of Civil Aviation) আরও তিন জন আধিকারিক। একই দিনে এএআইবি-র ডিরেক্টর জেনারেলও ঘটনাস্থলে পৌঁছন।

Following the unfortunate aircraft accident near Baramati, all requisite response and investigative mechanisms were activated immediately. Ensuring a thorough, transparent, and time-bound inquiry remains a top priority.

A team of three officers from AAIB, Delhi, and another team…

— MoCA_GoI (@MoCA_GoI) January 29, 2026

মন্ত্রক সূত্রে জানানো হয়েছে, তদন্তের কাজ দ্রুতগতিতে এগোচ্ছে এবং দুর্ঘটনাগ্রস্ত বিমানের ব্ল্যাক বক্স ইতিমধ্যেই উদ্ধার করা হয়েছে। অসামরিক বিমান পরিবহণ মন্ত্রক স্পষ্ট করেছে যে, নির্ধারিত সময়সীমার মধ্যেই তদন্ত সম্পন্ন করা হবে এবং পুরো প্রক্রিয়াটি প্রতিষ্ঠিত স্ট্যান্ডার্ড অপারেটিং প্রসিডিউর ও নির্দিষ্ট নির্দেশিকা মেনেই তদন্ত পরিচালিত হবে।

এই তদন্ত এএআইবি রুলস, ২০২৫-এর রুল-৫ ও ১১ অনুযায়ী শুরু করা হয়েছে বলে বিবৃতিতে জানানো হয়েছে। মন্ত্রক জানিয়েছে, তদন্তে সম্পূর্ণ স্বচ্ছতা বজায় রাখা হবে এবং দুর্ঘটনার প্রকৃত কারণ উদ্ঘাটনে কোনও ত্রুটি রাখা হবে না।